ማንን እንመን ?
ወዳጄ! ቀድሞ “ዋሽቶ ማስታረቅ …”ይባል እንደነበረ ታውቃለህ። ይህም ማለት መዋሸት ለመልካም ነገር ከሆነ ምንም አይደል የሚል አንድምታ ያለው ሃሳብ ነው፤ ሆኖም ዛሬ ዛሬ ይህ የውሸት ደርዝ መልኩን ቀይሮ ብሔርን ከብሔር ለማጋጨት ከመዋሉም በላይ እውነቱ የቱ ጋር እንደሆነ ለመለየትም አስቸግሯል። በተለይ ደግሞ በባለስልጣኑ አፍ ሲነገርና ትክክለኛ መረጃ ሳይያዝ ሲቀር ዜጎች ያለ ጥፋታቸው እስከመቀጣት ይደርሳሉ። ዛሬ ተስማምቶና ትክክለኛነቱን አጣርቶ
መረጃውን ለመገናኛ ብዙኃኑ የሚሰጥ መስሪያ ቤት እየታጣ ነው። ለዚህም ማሳያችን ሰሞኑን አገር እያመሰ አባቶችና እናቶችን እንዲሁም
እህትና ወንድሞችን እያስለቀሰና እያሸበረ ያለው የእገታው ድራማ ጉዳይ ነው። አንዱ ተቋም ‹‹ይታገቱ አይታገቱ የሚታወቅ ነገር የለም››
ይላል። ሌላው ተቋም ደግሞ ‹‹ባጣራነው መረጃ መሰረት የታገቱ ተማሪዎች ብቻ ሳይሆኑ ሌሎች የማህበረሰብ ክፍሎችም አሉ›› ይላል።ከዚያ ሲያልፍ ደግሞ መረጃው ደርሶታል
የተባለው አካል ደግሞ ‹‹የታገተ አልሰማንም›› ሲል በመግለጫ ይመልሳል። ይህ ሁሉ ውጣ ውረድ ሲታይ አንዳንዴ በእውኑ ኢትዮጵያ
ውስጥ ነው ያለነው ወይ? ያሰኛል። ምክንያቱም እነዚህ እህቶች የፖለቲካ ማራመጃ መሆን እንደሌለባቸው ማንም ያምናል። ለእነርሱ መታገት
አሊያም መጥፋት እስከአሁን የደረሰና ያስለቀቀ ወይም ያገኛቸው አለመኖሩ ደግሞ አግራሞት ይፈጥራል። የተቋማቱ ምላሽ እስከአሁን ባለው ሁኔታ
‹‹እያጣራን ነው፤ እየሠራን ነው። ውይይት እየተደረገበት ነው …ነው…ነው›› ብቻ ነው። በባህላችን ለተቸገረ ቶሎ መድረስ ግዴታ
ነው። ካለበት ችግርም ማላቀቅ የማንም ሥራ ሳይሆን የእያንዳንዱ ግለሰብ ግዴታ ነው። ግን ፍየል ወዲህ ቅዝምዝም ወዲያ ሆነና ነገሩ
ለእኔ ብሎ የሚሠራ ታጣ። መፍትሔ ሰጪም ጠፋ። በባህላችን አይደለም ሴት ልጅ ወንድ እንኳን ሲታገት ታይቶ አይታወቅም። ሴት ልጅ ልዩ ክብር ይሰጣታል።
እንክብካቤና ጥበቃም የሚያስፈልጋት ለእርሷ ብቻ እንደሆነ ይታመናል። ዛሬ ግን ብዙ ነገር በውሸት እየተዳፈነ ይገኛል። አገሪቱ የሴቶችን መብት ከወንዶች እኩል ለማድረግ ያልቆፈረችው ድንጋይ የለም ቢባል ማጋነን አይደለም።
ምክንያቱም በዚህ ሥራ ብዙ ሴቶች ከጓዳ ወደ አደባባይ ወጥተዋል። አይደፈሩም የሚባሉ የሥራ ድርሻዎችን ሠርተው እንዲያሳዩም ሆነዋል።
የመረጃው መጣረስ ግን ቅጥ እያጣና ለጉዳዩ ትኩረት እየተሰጠበት አለመሆኑ ይህንን ሁሉ ሥራ ገደል ውስጥ እየከተተው ይገኛል። ለዚህ
ደግሞ የታገቱት ሴቶች መፍትሔ እንዳያገኙ እንዳስቻለ የተለያዩ የሰሞንኛ ዜናዎችን መመልከት ብቻ በቂ ነው።ጉዳዩ በተከሰተ ሰሞን በቀረበው ዜና ላይ የፌዴራል ፖሊስ ምክትል ኮሚሽነር እና የከፍተኛ ትምህርት
ሚኒስትር ዲኤታው ጋዜጣዊ መግለጫ በሰጡበት ወቅት ምክትል ኮሚሽነሩ ‹‹ምንም የታገተ አካል የለም›› ሲሉ ተደምጠዋል። ‹‹ብዙ መረጃ
ለእናንተ ደርሶ ነበር፤ የት ከተታችሁት?›› የሚለውን የጋዜጠኞች ሙግትም ከህዝብ የተደበቀ ይመስል ምላሽ ሳይሰጠው ታልፏል። ቀጥሎ ደግሞ የማህበረሰቡ ጩኸት ሲበረክት ሦስት ቀን ባልሞላው ጊዜ ውስጥ ሌላ ጋዜጣዊ መግለጫ ተሰጠ።
ይህም ‹‹ከታገቱት ውስጥ ሃያ አንዱ ተለቀቁ›› የሚል ነበር። ያልታገተ ይለቀቅ ይሆን? መልሱን ለእናንተው ልተወው። ግን ልጆቹ
ያልታዩበት የመድረክ ጨዋታ እንደተከናወነ ማንም አይሸሽገውም። ‹‹ልጆቻችን የሉም›› እያለ ቤተሰብ ሲጮህ ደግሞ ማህበረሰቡም አጅቦ ፈልጉ ሲላቸው ሌላ መግለጫ ተሰጠ።
እገታው የዩኒቨርሲቲ ተማሪዎችን ብቻ አይደለም። ማንነታቸው ያልታወቁ ሰዎች አሉበት የሚል ነገርም አክሎ ዳግም ብቅ አለ። እንደውም
በተረጋገጠ መረጃ 17 ተማሪዎች ታግተዋልም የሚለው ላይ ደርሰናል የሚል መግለጫ በተደጋጋሚ ተሰጠ። የዩኒቨርሲቲው ፕሬዚዳንት ደግሞ ታግተዋል ከተባሉት ውስጥ 14ቱ የግቢው ተማሪዎች ሲሆኑ፤ ሁለቱ በግቢው
ውስጥ ምግብ ሲመገቡ ተገኝተዋል። ሁለቱ ደግሞ ቤተሰብ ጋር እንዳሉ አረጋግጠናል ብሏል። ስለዚህም ይህ ጉዳይ ታጋቾች አሉ የሚለውን
ያረጋግጣል። ይሁንና ይኸውም ‹‹ታግተዋል አልታገቱም የሚለው አልተረጋገጠም። ስለዚህ ይህንን በማጣራት ላይ እንገኛለን›› የሚል
መልስ ከጠቅላይ አቃቢ ህግ ተሰማ። የትኛውነው ዋሾው፣ የትኛው ጠቃሚ፤ የትኛው ወሬ ለታገቱት ተማሪዎች ደራሽ እንደሚሆን ግን ያልታወቀበት
ነበር። ግራ መጋባቱ ብቻ ነው እየቀጠለ ያለው። ግን አሁን ይበቃል። ህዝብ ሲጮህ ብቻ መልስ መስጠት ሳይሆን እንደ ተቋም ሥራን
ሠርቶ ማሳወቅ መጀመር አለበት። የህዝብን ግፊት መጠበቅም አይገባም። ከመሰረቱ ነገሩን እያደረቁ መሄድ መጀመር አለበት። በጨካኝ እጅ ላይ የወደቁት እነዚህ ልጆች በሞትና በህይወት መካከል ሆነው ዝም ማለት የኢትዮጵያዊያን
ባህልም ተግባርም አይደለም። በመሆኑም አሁን ወደ ማንነታችን መመለስ ያስፈልገናል። ይህንን መጥፎ ተግባር የሚፈፅሙ ሰዎች ሀይ መባል
አለባቸው። ከማህበረሰቡ የተደበቀና የማይታይ ይኖራል ተብሎ ስለማይታመን መንግሥት ብቻውን ብዙ መጓዝ የለበትም። ለማህበረሰቡ ሁሉን
ነገር አሳልፎ በመስጠት እንዲያግዘው እና ችግሩን ራስ ታግሎ እንዲያሸንፍ መፍቀድም ይገበዋል። የእያንዳንዳችን ህይወት ነገ የት ላይ እንደሚወድቅ አውቀን እየተንቀሳቀስን
እንዳልሆነ ለነጋሪው አረዱት ይሆንብናል። ስለዚህ ሞታችንን በእጃችን ይዘን እየተጓዝን መሆኑን አውቀን ለራሳችን ስንል አገርን እንታደግ።
ነገን ማን ያውቃል? ራሳችን ወይም ልጃችን ይህን ዕጣ ፋንታ እንቀበለው ይሆናል። እናም ለነገ መልካም ኑሯችን ዛሬ እንሥራ።አዲስ ዘመን ጥር 24/2012 ጽጌረዳ ጫንያለው 